Debreceni Egyetem Bölcsődéje

Szakmai Program

Érvényes: 2022. szeptember 1.-től 2027. szeptember 1-ig.

Tartalom

[**A Debreceni Egyetem Bölcsődéjének adatai** 3](#_Toc108433741)

[**A Bölcsőde szakmai programját meghatározó jogszabályok, irányelvek** 4](#_Toc108433742)

[**Bölcsődei alapelvek** 6](#_Toc108433743)

[**A nevelés-gondozás alapelvei** 7](#_Toc108433744)

[**A bölcsődei nevelés-gondozás főbb helyzetei** 11](#_Toc108433745)

[**Az ellátandó célcsoport** 14](#_Toc108433746)

[**Férőhely, csoportok felosztása** 14](#_Toc108433747)

[**Felvétel rendje** 15](#_Toc108433748)

[**Nyitva tartás** 16](#_Toc108433749)

[**Házirend** 16](#_Toc108433750)

[**Napirend** 16](#_Toc108433751)

[**Gyermekétkeztetés** 16](#_Toc108433752)

[**Személyi feltételek** 16](#_Toc108433753)

[**Tárgyi feltételek** 17](#_Toc108433754)

[**Továbbképzés** 18](#_Toc108433755)

[**Kapcsolattartás a szülőkkel** 19](#_Toc108433756)

[**Szervezett programjaink** 20](#_Toc108433757)

[**Érdekképviseleti fórum működése, annak feladatai** 22](#_Toc108433758)

[**Kiemelt szakmai feladataink** 23](#_Toc108433759)

[**Terveink, céljaink** 24](#_Toc108433760)

[**Minőségpolitikánk, filozófiánk** 25](#_Toc108433761)

[**Mellékletek** 26](#_Toc108433762)

# **A Debreceni Egyetem Bölcsődéjének adatai**

A bölcsőde neve, székhelye:

* Debreceni Egyetem Bölcsődéje

4032 Debrecen, Nagyerdei krt. 98

A bölcsőde alapítója:

* Debrecen Orvostudományi Egyetem: 1954.
* 4032 Debrecen, Nagyerdei krt. 98.
* Jogállása: Nem önállóan működő és gazdálkodó szervezeti egység
* A bölcsőde Gyvt. szerinti besorolása: gyermekjóléti alapellátás

Az bölcsőde fenntartója:

* Debreceni Egyetem 4032 Debrecen, Egyetem tér 1.

Alaptevékenységek, szakfeladat-csoportok, ellátandó alaptevékenységének kormányzati funkciók szerinti besorolása:

* 104031 Gyermekek bölcsődében és mini bölcsődében történő ellátása

A bölcsőde működési köre:

* Debrecen város közigazgatási területe
* A bölcsődébe felvehető gyermekek létszáma (férőhelyszám): 52 fő
* Csoportszobák száma: 4 csoport

Bölcsőde elérhetőségei

Telefonszáma: +36/ 52 /255-952

E-mail címe: [szoke.nikolett@unideb.hu](mailto:szoke.nikolett@unideb.hu) Honlap: www. unideb.hu

mb. Bölcsődevezető: Szőke Nikolett

# **A Bölcsőde szakmai programját meghatározó jogszabályok, irányelvek**

- 1948. december 10-én elfogadott ENSZ Emberi jogok egyetemes nyilatkozata

- 1991. évi LXIV. törvény a Gyermekek jogairól szóló, New Yorkban, 1989. november 20-án kelt Egyezmény kihirdetéséről

- 1993. évi III. törvény A szociális igazgatásról és szociális ellátásokról

- 1997. évi XXXI. törvény A gyermekek védelméről és a gyámügyi igazgatásról

- 15/1998. (IV. 30.) NM rendelet a személyes gondoskodást nyújtó gyermekjóléti,

gyermekvédelmi intézmények, valamint személyek szakmai feladatairól és működésük

feltételeiről

- 1998. évi XXVI. törvény a fogyatékos személyek jogairól és esélyegyenlőségük biztosításáról

- 18/1998. (VI.3.) NM rendelet a fertőző betegségek és járványok megelőzése

érdekében szükséges járványügyi intézkedésekről

- 1998. évi LXXXIV. törvény A családok támogatásáról

- 1/2000. (I. 7.) SZCSM rendelet a személyes gondoskodást nyújtó szociális

intézmények szakmai feladatairól és működésük feltételeiről

- 9/2000. (VIII. 4.) SzCsM rendelet a személyes gondoskodást végző személyek

továbbképzéséről és a szociális szakvizsgáról

- 78/2003. (XI. 27.) GKM rendelet a játszótéri eszközök biztonságosságáról

- 369/2013. (X. 24.) Korm. rendelet a szociális, gyermekjóléti és gyermekvédelmi

szolgáltatók, intézmények és hálózatok hatósági nyilvántartásáról és ellenőrzéséről

- 37 / 2014. (IV. 30.) EMMI rendelet a közétkeztetésre vonatkozó

táplálkozás-egészségügyi előírásokról

„A bölcsődei nevelés- gondozás országos alapprogramja” keretül szolgál a gyermekjóléti és gyermekvédelmi ellátás keretin belül a 0-3 éves korosztály ellátására vonatkozó szakmai standardok és a bölcsődei nevelés- gondozás egyes területeihez kapcsolódó módszertani javaslatok kidolgozásához.

Továbbá:

- Az általános emberi, etikai alapelvek

- A pszichológiai és pedagógiai kutatások eredményei

- A bölcsődei nevelés-gondozás története alatt meghatározott értékek

- A bölcsődei ellátás elismert gyakorlata

-A bölcsődei Nevelés – Gondozás Szakmai Szabályai 2012. című Módszertani levél

# **Bölcsődei alapelvek**

**Bölcsődei nevelés- gondozás alapelvei:**

A bölcsődei ellátás területén a minőség javítására irányuló törekvések állandó szerepet kaptak.

A bölcsőde elsősorban a családot, mint rendszert szemléli, a **családi nevelés elsődleges** értékeit szem előtt tartva kapcsolódik be a nevelésbe. A szülőt, a szülői hatékonyságában segítjük.

**A gyermeki személyiség tisztelete** a bölcsődei nevelés- gondozás alapelvei közé tartozik. A bölcsődei nevelés célja, hogy a gyermek képességei szerint tudjon fejlődni, elismerést kapni.

Fontosnak tartjuk az **egyéni bánásmód** megvalósulását, a gyermek érezze a róla gondoskodó felnőtt elfogadását akkor is, ha lassabban fejlődik. A kisgyermeknevelő meleg, szeretetteljes odafordulással, a gyermek életkori sajátosságait, fejlettségét, fizikai és pszichés állapotát, figyelembe véve segítse fejlődését.

**A nevelés- gondozás elválaszthatatlan egységet** alkotnak. A gondozás minden helyzetében nevelés is folyik.

**A biztonság és stabilitás elve**, a gyermek személyi és tárgyi környezetének állandósága növeli az érzelmi biztonságot. A biztonság megélése alapszükséglet minden gyermeknek. A „saját kisgyermeknevelő-rendszer, felmenőrendszer, csoport-és helyállandóság” - megteremtésével tudjuk ezt biztosítani.

**Aktivitás, önállóság segítésének elve**

A kisgyermeknevelők mindig jelen vannak, modellértékűek, őket utánozzák a gyermekek. Fontos a pozitív megnyilvánulásokra való támaszkodás fő motiváló eszközük az elismerés, dicséret. A kisgyermek egészséges fejlődése szempontjából a hangsúly a gondozás, nevelés minőségén van. A minőség kulcsa, hogy személyre szabottan mire van szüksége a gyermeknek. Fontos, hogy az **egységes nevelési módszereket** egyformán alkalmazzák, jól összehangolják.

# **A nevelés-gondozás alapelvei**

**A gondozás és nevelés egységének elve**

Csecsemő-és kisgyermeknevelők jól tudják, hogy a gondozás és a nevelés a rájuk bízott gyermekek esetében elválaszthatatlan egységet alkotnak. A nevelés tágabb, a gondozás szűkebb fogalom: A gondozás minden helyzetében nevelés is folyik, a nevelés helyzetei, lehetőségei azonban nem korlátozódnak a gondozási helyzetekre.

**Az egyéni bánásmód elve**

Abból a tényből kiindulva és a tényt elfogadva, hogy nincs két egyforma gyermek; a kisgyermeknevelő meleg, szeretetteljes odafordulással, a gyermek életkori-és egyéni sajátosságait, fejlettségét, pillanatnyi fizikai és pszichés állapotát, hangulatát figyelembe véve segíti a gyermek fejlődését.

**Az állandóság elve**

A gyermek személyi-és tárgyi környezetének állandósága („Saját” kisgyermeknevelő rendszer, felmenőrendszer, csoport-és helyállandóság) növeli az érzelmi biztonságot.

**Az aktivitás, az önállóság segítésének elve**

A gyermek felé irányuló szeretet, az elfogadás és empátia fokozzák az aktivitás és az önállóság iránti vágyat. Ezért a gondjainkra bízott gyermekek részére biztonságos és tevékenységre motiváló környezet megteremtésére törekszünk, és a próbálkozásaikhoz elegendő időt biztosítunk. Fontos számunkra a gyermek ösztönzése, megnyilvánulásainak elismerő, támogató, az igényekhez igazodó segítése.

**A pozitívumokra támaszkodás elve**

A nevelési filozófiánk alapja a pozitív megnyilvánulások támogatása, megerősítése, elismerése. Ezzel biztosítjuk a pozitív én-kép kialakulását és azt a pszichikus állapotot melyben a gyermek sikeresen próbálkozhat újabb „feladatok” megoldásával.

**Az egységes nevelő hatások elve**

A kisgyermeknevelők a közöttük lévő személyiségbeli különbözőségek tiszteletben tartásával a gyermek elfogadásában, és öntevékenységének biztosításában egyetértenek. Az alapvető erkölcsi normákat egyeztetik és nézeteiket, nevelői gyakorlatukat egymáshoz közelítik.

**Rendszeresség elve**

Az ismétlődés, tájékozódási lehetőséget, stabilitást, kiszámíthatóságot eredményez a napi események sorában, növeli a gyermek biztonságérzetét.

**A fokozatosság elve**

A gyermek új helyzetekhez való fokozatos hozzászoktatását teszi lehetővé, továbbá segíti az alkalmazkodását, a változások elfogadását, az új dolgok megismerését, és a szokások kialakulását.

**Dokumentáció**

A bölcsőde a gyermek fejlődésének nyomon követése, a fejlődési folyamat alakulásának nyomon követése céljából az egyes módszertani javaslatokban megfogalmazott módon dokumentációt vezet.

A bölcsődei egyéni dokumentáció több célt is szolgál.

Segíti a kisgyermeknevelőt és a szülőt a gyermek megismerésében.

Tájékoztatja a szülőt gyermeke bölcsődei életéről. Javítja a nevelés, gondozás minőségét Lehetőséget ad a bölcsődei nevelés és a családi nevelés összehangolására.

A dokumentáció vezetése, az abban szereplő adatok, információk felhasználása a gyermekről való lehető legmagasabb színvonalú gondoskodás biztosítása, a gyermek fejlődésének segítése, a hátrányos helyzetű gyermekek esetében a hátrányoknak és következményeiknek enyhítése érdekében történik.

**A gyermekek fejlődésével kapcsolatos dokumentációk**

**Célja:** minél szélesebb körű információ gyűjtése a kisgyermek fejlődésének megértéséhez, a tudatosabb, célzottabb támogatás érdekében.

Bölcsődés gyermekek **egészségügyi törzslapja** – benne a testi fejlődést nyomon követő percentiles lappal, a kognitív fejlődést nyomon követő fejlődési lappal. Az ezen a lapon rögzítetteknek összhangban kell lenni a fejlődési füzetben rögzítettekkel.

**Fejlődési füzet** – a kisgyermeknevelők havonta rögzítik folyamatos és rendszeres megfigyeléseiket minden kisgyermekről.

Fontos szempont, hogy a leírtak hitelesek, objektívek, árnyaltak legyenek. A fejlődés minden területének alapos megfigyelése, az ok-okozatok feltárása elvezet a tudatosabb, célzottabb fejlődés támogatásához.

A fejlődési füzet gyakorlatilag a kisgyermekek egyéni „fejlesztési” - inkább fejlődést támogató terve. A módszerek, eszközök a kisgyermeknevelők tudásában rejlik.

A dokumentáció vezetésénél és őrzésénél a személyiségi jogokat, valamint az adatvédelmi szabályokat a legmesszebbmenőkig figyelembe kell venni*.*

A bölcsődevezető vezeti a kötelezően előírt dokumentációkat, melyek a gyermekekkel kapcsolatosak.

**A fejlődés leggyakoribb jellemzői a bölcsődés kor végére**

A gyermek belső érése a családi nevelés és a bölcsődei nevelés gondozás folyamatának eredményeként a gyermekek többsége eléri az óvodai élet megkezdéséhez szükséges fejlettségi szintet. Több területen jellemző az önállóság (öltözködik, étkezik, tisztálkodik).

A szociális, társas kapcsolatai megfelelően fejlődtek.

* Kiismeri magát környezetében.
* Ismeri a szokásokat, szabályokat és el is fogadja.
* Környezete iránt nyitott, érdeklődő.
* Verbálisan kommunikál, gazdag a szókincse.
* A gyerekek többsége szobatiszta.
* Pszichés funkciói megfelelően fejlődtek.

**A bölcsődei ellátással kapcsolatos dokumentumok egymásra épülnek**

A bölcsődei gondozás-nevelés minimum feltételei

és a szakmai munka részletes szempontjai

(Központi dokumentum)

⇓

Bölcsődei Nevelés Országos Alapprogramja

(Központi dokumentum)

⇓

Szakmai Program

⇓

Éves Munkaterv

(Bölcsődevezető)

⇓

Éves beszámoló

(Bölcsődevezető)

⇓

Bölcsődés gyermekek egészségügyi törzslapja,

percentil táblázat, fejlődési napló,

(kisgyermeknevelők)

⇓

Csoportnapló

(kisgyermeknevelők)

⇓

Üzenő füzet

(kisgyermeknevelők)

# **A bölcsődei nevelés-gondozás főbb helyzetei**

A BÖLCSŐDEI NEVELÉS-GONDOZÁS SZAKMAI SZABÁLYAI /Módszertani levél, Bp, 2012 /

A nevelés-gondozás valamennyi helyzetének célja a gyermek testi-lelki harmóniájának elősegítése.

Gondozás

Bensőséges interakciós helyzet kisgyermeknevelő és gyermek között, melynek elsődleges célja a gyermek testi szükségleteinek kielégítése.

A személyes és a szociális kompetencia kialakulásának egyik feltétele, hogy a gyermek csecsemőkortól kezdve aktívan vehessen részt a gondozási helyzetekben, lehetősége legyen úgy próbálkozni, hogy közben érzi a kisgyermeknevelő figyelmét, biztatását, támogató segítségét. Sikeres próbálkozásait a felnőtt megerősítéssel, dicsérettel jutalmazza (ez növeli az együttműködési kedvet), a sikertelenségért viszont nem jár elmarasztalás. Lényeges az elegendő idő biztosítása, mivel az egyes mozzanatok megtanulása hosszú gyakorlást igényel. A felnőttel való kommunikáció érzelmi töltése, a kisgyermeknevelőnek a gyermekről adott jelzései kihatnak az önelfogadásra, a személyiség egészséges alakulására. A gondozás jelentős mértékben befolyásolja a szokáskialakítást és az önállósodást.

Játék

A gyermekkor legfontosabb tevékenysége, amely segít a világ megismerésében és befogadásában, elősegíti a testi, az értelmi, az érzelmi és a szociális fejlődését. A kisgyermeknevelő a játék feltételeinek (megfelelő hangulat, hely, idő, eszközök) biztosításával és nevelői magatartásával támogatja az elmélyült, nyugodt játéktevékenységet, a kreativitást. A gyermek igényeitől és a helyzettől függően kezdeményez, szerepet vállal a játékban, annak tartalmát ötleteivel, javaslataival színesíti. A játék ad elsősorban lehetőséget a társas kapcsolatok fejlődésére is. A többi gyermekkel való együttlét örömforrás a kisgyermek számára, a társak viselkedése mintát nyújt, segítve a szociális képességek fejlődését.

Mondóka, ének

A bölcsődében sokrétű zenei élmény átélésére, tapasztalatszerzésre ad lehetőséget a környezet hangjainak megfigyelése, a kisgyermeknevelő kellemes ének- és beszédhangja, spontán dúdolgatása, ritmusos szövegmondása, a dallam és ritmushangszerek hallgatása, megszólaltatása, a közös éneklés. A gyermek életkori sajátosságaihoz, egyéni fejlettségéhez, érzelmi, hangulati állapotához igazodó, felelősséggel kiválasztott és alkalmazott játékos mondókák, gyermekdalok, népdalok és értékes zeneművek felkeltik a kisgyermek érdeklődését, formálják esztétikai érzékenységét, zenei ízlését, segítik a hagyományok megismerését és továbbélését. A személyes kapcsolatban, játékhelyzetekben átélt mondókázás, éneklés, zenehallgatás pozitív érzelmeket keltenek, örömélményt, érzelmi biztonságot adnak a kisgyermeknek. Az ismétlődések, a játékos mozdulatok megerősítik a zenei élményt, a zenei emlékezetet. Érzelmi alapon segítik az anyanyelv, a zenei anyanyelv elsajátítását, a személyiség fejlődését, hozzájárulnak a kisgyermek lelki egészségéhez, valamint a csoportban a derűs, barátságos légkör megteremtéséhez. A bölcsődei zenei nevelés eredményes megvalósítása lehetőséget nyújt a gyermek további zenei fejlődésére.

Vers, mese

A vers, mese nagy hatással van a kisgyermek érzelmi-, értelmi- (ezen belül beszéd, gondolkodás, emlékezet és képzelet) és szociális fejlődésére. A versnek elsősorban a ritmusa, a mesének pedig a tartalma hat az érzelmeken keresztül a személyiségre. A verselés, mesélés, képeskönyv-nézegetés bensőséges kommunikációs helyzet, így a kisgyermek számára alapvető érzelmi biztonság egyszerre feltétel és eredmény. A gyermek olyan tapasztalatokra, ismeretekre tesz szert, amelyeknek megszerzésére más helyzetekben nincs lehetősége. Fejlődik emberismerete, a főhőssel való azonosulás fejleszti empátiáját, gazdagodik szókincse. A mese segíti az optimista életfilozófia és az önálló véleményalkotás alakulását. A bölcsődében a népi és az irodalmi műveknek egyaránt helyük van.

A helyzetek alakítását, alakulását a gyermekek pillanatnyi érzelmi állapota és ebből fakadó igényei befolyásolják elsősorban.

Alkotó tevékenységek

Az öröm forrása maga a tevékenység – az érzelmek feldolgozása és kifejezése, az önkifejezés, az alkotás – nem az eredmény. A kisgyermeknevelő a feltételek biztosításával, az egyes technikák megmutatásával, a gyermek pillanatnyi igényeinek megfelelő technikai segítéssel, az alkotókedv ébren tartásával, a gyermek alkotásának elismerésével és megbecsülésével, megőrzésével segítheti az alkotó tevékenységek iránti érdeklődést és a személyiségfejlődésre gyakorolt hatások érvényesülését.

Mozgás

Csecsemő- és kisgyermekkorban a mozgás alapvető formái alakulnak ki, fejlődnek. A mozgásigény rendkívül nagy, az egészséges gyermek örömmel gyakorolja a mozgást. Mind a szobában, mind az udvaron biztosítani kell a gyermekek számára minél nagyobb mozgásteret, mozgásfejlesztő játékokat, melyek használata során gyakorolják a gyermekek az egyes mozgásformákat, fejlődik mozgáskoordinációjuk, harmonikussá válik a mozgásuk.

A játékeszközök szerepe az érdeklődés felkeltése, a mozgás aktivitás fenntartása.

Fontos szempont, hogy a környezet balesetmentes legyen, a veszélyforrásokat kiküszöböljük. Minél változatosabb mozgásra van lehetősége a gyermekeknek, annál nagyobb örömüket lelik a játékban.

Csecsemőknek olyan játszóhelyet kell biztosítani, amely védett, de elegendő hely áll rendelkezésre, pl.: hempergő, elkerített szobasarok.

A nagymozgásos játékokra a szabadban, udvaron, teraszon több lehetőség adott, mint a szobában. A szobai játékok sokféleségük folytán a kéz finommozgását és a nagymozgásokat is fejlesztik. A szobában is szükségesek nagymozgásos játékok.

Az önállósági törekvések támogatása során a gondozási műveletekben való aktív részvétel a praktikus mozgások gyakorlására, finomítására ad lehetőséget.

Tanulás

A teljesítményelváráshoz kötött, erőltetett ismeretgyarapításnak a bölcsődében nincs helye. A bölcsődei nevelés-gondozás területén a tanulás fogalmát a lehető legtágabban értelmezzük: minden olyan tapasztalat- és/vagy információszerzési folyamat tanulás, amely tartós változást idéz elő a viselkedésben és/vagy a gondolkodásban.

A tanulás a gyermek korából és fejlettségéből adódó tevékenység, ill. tevékenységbe ágyazottan történik. A tanulás legfontosabb irányítója a személyes kíváncsiság, az érdeklődés.

**A Debreceni Egyetem Bölcsődéje**

# **Az ellátandó célcsoport**

A Debreceni Egyetem az ország egyik legrangosabb felsőoktatási intézménye, Kelet – Magyarország szellemi központja.

Az egyetemi dolgozók 63 %-a 4100 fő a DE KK alkalmazottjai, ebből 3000 fő egészségügyi dolgozó. A folyamatos munkarend, a készenlét, ügyelet, hátrányosan érinti a kisgyermekes családokat, ezért különösen fontos, hogy az egyetem az országban egyedülállóként családbarát munkahelyként gyermekintézményt működtet.

A Debreceni Egyetemmel munkaviszonyban álló családok gyermekeit fogadja a Debreceni Egyetem Bölcsődéje.

# **Férőhely, csoportok felosztása**

A bölcsőde a Klinikai Központ I.sz telepén található, amely épület 1954. november 05-én épült típus terv alapján bölcsődés gyermekek ellátására 36 férőhellyel és 3 csoportszobával.

A későbbi években került sor a terasz szobáknak csoportszobává történő átalakítására. A terasz szobák bevonása az ellátásba nagymértékben csökkentette a zsúfoltságot az intézményben. Jelentős változást hozott a 2010-es évben az épületen történő részleges átalakítás, amely során bővítésre és összevonásra kerültek csoportszobák.

Jelenleg 4 csoportszobában történik a bölcsődébe járó gyermekek nevelése és gondozása. Kialakításra került egy orvosi szoba, szülők számára felnőtt WC, beteg gyermekek elkülönítésére szolgáló helyiség valamint egy tágas öltöző a dolgozók részére.

2011. januar 01-től a bölcsőde férőhelyszáma 52 főre változott.

# **Felvétel rendje**

**Az intézménybe való felvétel, az intézmény használatának rendje:**

* A DE Bölcsődéjébe a Debreceni Egyetemmel munkaviszonyban álló dolgozók gyermekei nyernek felvételt.
* A bölcsődei felvétel vezetői hatáskörbe tartozik, ezért jogosságát a bölcsődevezető bírálja el.
* A bölcsődébe a gyermek húsz hetes korától három éves korának betöltéséig illetve annak az évnek december 31-ig vehető fel, amelyben a harmadik életévet betölti.
* Ha a gyermek harmadik életévet is betöltötte, de testi vagy szellemi fejlettségi szintje alapján nem érett az óvodai nevelésre és óvodai jelentkezését a bölcsődeorvos nem javasolja, bölcsődében gondozható negyedik életévének betöltését követő augusztus 31-ig.
* A gyermekek bölcsődébe való felvételéről a gyermekek védelméről és a gyámügyi igazgatásról szóló 1997. évi XXXI. törvényre és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatáról és működésük feltételeiről szóló 15/1998. (IV.30.) NM rendeletre figyelemmel az intézmény vezetője dönt.
* A bölcsőde, mint a gyermekjóléti alapellátás része, a családban nevelkedő gyermekek napközbeni ellátását, szakszerű nevelését és gondozását végző intézmény.
* A bölcsődébe felvehető minden olyan kisgyermek, akinek szülei valamilyen ok miatt nem tudják biztosítani a napközbeni gondozást.
* Ha problémás helyzet adódik és pedagógiai eszközökkel nem sikerül a gyermek veszélyeztetettségének megelőzése, a gyermekjóléti szolgálat felé az intézményvezetőnek jelzéssel kell élnie.

# **Nyitvatartás**

A Debreceni Egyetem Bölcsődéjének nyitvatartási rendje alkalmazkodik a Debreceni Egyetem Klinikai Központban dolgok munkaidejéhez.

Az intézmény ezért az alábbiakban alakította ki nyitvatartását, hétfőtől – péntekig 5:30-tól -18:00-ig. A nyitvatartás tekintettel van az egészségügyben dolgozók korai munkakezdésre, illetve a délutáni munkaidő befejezésére.

# **Házirend**

1. sz. melléklet

# **Napirend**

1. sz. melléklet

# **Gyermekétkeztetés**

A gyermekek étkeztetéséről az elmúlt években a Bükk Vidék Zrt. gondoskodott.

2021. 12. 16.-án a szerződés megszűnt, a továbbiakban az **UD Campus Nonprofit Kft.** látja el az Egyetem és Klinika étkezését. Az élelmezés konyhája és központja továbbra is a Klinika 2. telephelyén található. A Bölcsődénkben kizárólag tálaló és melegítő konyha működik.

* A gyermekétkeztetés összegét az UD Campus Nonprofit Kft. határozza meg, arról a szülők/ gondviselők minden hónap végén számlát kapnak.
* 328/2011. (XII. 29.) Korm. rendelethez a GYVT 21 /B törvény biztosítja az ingyenes bölcsődei gyermekétkeztetést../ Amennyiben az 1 főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkent összegének 130 %-át. /
* Az ellátás az ételallergiás gyermekek számára is biztosított.

# **Személyi feltételek**

A Debreceni Egyetem Bölcsődéjében a személyi feltételek a következők:

A bölcsődében dolgozók létszáma megfelel a személyes gondoskodást nyújtó gyermekjóléti, gyermekvédelmi intézmények, valamint a személyek szakmai feladatairól és működésük feltételeiről szóló 15/1998. (IV. 30.) NM rendeletben előírtaknak. A kisgyermeknevelők mindegyike rendelkezik a jogszabályban meghatározott végzettséggel.

Bölcsődevezető: 1 fő

Kisgyermeknevelő: 8 fő

Bölcsődei dajka: 2 fő

Konyhai kisegítő: 1 fő

Bölcsődeorvos: 1 fő (megbízási szerződéssel)

# **Tárgyi feltételek**

A négy nagy, több mint 40 m2 alapterületű csoportszobákhoz kapcsolódik fürdőszoba, átadó.

Az intézmény 2 egységre bontható- melyhez 2-2 csoportszoba, azokhoz 1 fürdőszoba és 1 átadó tartozik.

A csoportszobák berendezésekor fomtos szempont, hogy a kicsik egészséges fejlődése biztosítva legyen, mozgás és játékigényük kielégítést nyerhessen, kedvükre játszhassanak társaikkal és a kisgyermeknevelőjükkel.

Az intézményben a bútorok, mozgásfejlesztő eszközök cseréje, a gyerekek növekedése során folyamatosan megfelelő méretűre történik. A bölcsőde játékkészlete rendszeresen bővül, minősége, mennyisége megfelel az előírásoknak.

Minden nevelési évben 2 alkalommal (gyermeknap és Mikulásnap alkalmából) nagy mennyiségű játékkészletcsere történik a csoportszobákban.

A csoportszoba berendezésénél a játékok kiválasztásánál a gyermekek életkori sajátosságait, eltérő igényüket is figyelembe veszi.

A csoportszobákhoz közvetlenül kapcsolódik a modern, minden igényt kielégítő terasz, amely a tágas udvarra nyílik.

A bölcsőde játszókertje gyermekközpontú szemléletet tükröz, a bölcsődés korú gyermekek apró termetéhez illő felszerelést (rögzített és mobil kerti illetve nagymozgást fejlesztő játékok) és a futkározáshoz sok szabad teret talál.

A beépített játékeszközök biztonsággal használhatóak egyedül. A kert nagy füves területe ideális a futkosáshoz, az ugráláshoz és az ülő játékokhoz egyaránt.

A homokozó a legkisebbeknek való változatban készült.

A kertben tartózkodás a szobai játék egyhangúságát megszakítja, vidámságot jelent. Télen -bár lényegesen kevesebb időt lehet a szabadban tölteni- is vidám gyermekektől hangos a kert. Lehet a friss hóban szaladgálni, szánkózni, hóembert építeni, havat lapátolgatni a kis vödrökbe.

A bölcsőde udvarát rendszeresen ápolják a kertészet szakmunkásai, valamint a bölcsőde technikai személyzete.

# **Továbbképzés**

A szociális igazgatásról és szociális ellátásokról szóló 1993. évi III. törvény 92/D.§- 92/I- §-a szabályozza a személyes gondoskodást végző személyek működési nyilvántartásba vételét.

A továbbképzési terv megszervezése a kisgyermeknevelők és dajkák kreditpontjai alapján történik.

A továbbképzések

1. akkreditált pedagógus- továbbképzési programon keresztül
2. házi továbbképzéseken keresztül történik.

# **Kapcsolattartás a szülőkkel**

Törekszünk a szülővel való korrekt partneri kapcsolatra.

A családi nevelés és a bölcsődei nevelés összhangja nélkülözhetetlen a gyermek fejlődése szempontjából.

Fontos, hogy a gyermek fejlődéséről a szülők és kisgyermeknevelők kölcsönösen tájékoztatssák egymást. Az első találkozásnak nagy jelentősége, ereje van a kapcsolat építésében, sikerességében.

Jelentős, hogy a szülő minden információt megkapjon a bölcsődéről, betekintést nyerhessen a bölcsőde életébe.

**Egyéni kapcsolattartási formák***:*

Beszélgetés érkezéskor, hazamenetelkor, családlátogatás, egyéni tanácsadás, üzenő füzet.

**Csoportos kapcsolattartási formák:**

Szülői értekezletek aktuálisan, szülőcsoportos beszélgetések, nyílt napok a bölcsődében**,** hirdetőtábla, írásos tájékoztatók, szervezett programok.

A kapcsolattartási formához szorosan kapcsolódik bölcsődénkben a **„bölcsőde kóstolgató**” elnevezésű **nyílt nap**, a leendő bölcsődéseink ismerkedési napja. A szülők gyerekeikkel látogatnak el hozzánk. A szülők mindazon információhoz hozzájutnak, ami a bölcsődébe kerülő gyermekkel kapcsolatos.

**Családlátogatás***:*

A gyermeket saját környezetében ismerjük meg, lehetőleg a bölcsődei felvétele előtt látogatja meg a leendő kisgyermeknevelője. Bizalomra épülő kapcsolat kezdete az itt eltöltött idő. A család az emberek intim szférájához tartozik ezért, nagyon fontos a látogatásra felkészülni a kisgyermeknevelőnek.

**Szülőcsoportos beszélgetések**

Egy- egy szülőket foglalkoztató nevelési téma feldolgozása, a csoport kisgyermeknevelőinek a vezetésével. A szülők megosztják problémáikat, egymás meghallgatása segíti a kompetencia-érzés megtartását.

# **Szervezett programjaink**

Bölcsődénkben nyílt és zárt szervezett programokkal színesítjük a napokat.

Minden program kifejezetten az ünnepek, az ünneplés, a gyermekek érzékenyítése, a hagyományok megismerése céljából kerül megszervezésre.

A nevelési év programjai:

Zárt- az intézménybe járó gyermekek és dolgozók részére

* **Márton nap:** november 11. Libás dalokkal, mondókákkal, játékokkal készülünk az ünnepre, a gyermekekkel megismertetjük a Márton-legendát. Német nemzetiségi csoportjaink ünnepe: a szülőkkel közösen lámpásokat barkácsolnak a gyermekek, majd rövid műsor után lampionos felvonulásra indulunk a városba.
* **Advent, karácsony**: Az adventi időszakban még meghittebb, családiasabb légkört igyekszünk kialakítani óvodánkban. Szülőkkel közös munkadélutánokon készülődünk az ünnepre. Méz, gyertya, fenyőillat lengi körbe az intézményt.
* **Farsang:**zenés, táncos mulatság során bölcsőde együtt ünnepel.
* **Húsvét:**Felelevenítjük a néphagyományokat.
* **Óvodába induló gyermekek búcsúztatója:** Az udvar teraszán ünnepi hangulatban búcsúztatjuk az óvodába induló gyermekeket.
* **Óvodakostoló:** Azok a gyermekek, akik a Debreceni Egyetem Óvodájába nyertek felvételt, egy délelőttöt töltenek kisgyermeknevelőjükkel az új óvodai csoportjukba a könnyebb intézményváltás és az óvodapedagógusok megismerése miatt.

Nyílt- az intézménybe járó gyermekek és családjaik részére

* **Mikulás:** december 6.  Minden csoportunkba ellátogat a Mikulás, apró ajándékkal kedveskedik a gyermekeknek.
* **Anyák napja:** Minden gyermek apró, saját készítésű ajándékkal készül, rövid verssel kifejezve szeretetüket az édesanyák és nagymamák felé.

**Kapcsolattartás más szervezetekkel**

Az intézmény a gyermekellátás során rendszeres kapcsolatot tart:

* Az intézményünk fenntartójával, amely biztosítja a személyi és tárgyi feltételeket a bölcsőde működéséhez, ellenőrzi a bölcsőde működését, információval és adatszolgáltatással segíti az intézmény működését.
* a DE Óvodája, mint társintézménnyel,

**További kapcsolatok:**

* DMJV Egyesített Bölcsődei Intézmény
* DMJV Önkormányzat Polgármesteri Hivatal illetékes osztálya
* H.B.M Kormányhivatal Debreceni Járási Hivatal és Népegészségügyi feladat és hatáskörben eljáró szervezeti egysége
* H.B.M Kormányhivatal szociális és gyámügyi feladat és hatáskörben eljáró szervezeti egysége
* DMJV Családsegítő- és Gyermekjóléti Központ
* DMJV Gyermekvédelmi intézményével
* Nemzeti Szakképzési és Felnőttképzési Hivatal
* Magyar Bölcsődék Egyesülete
* Házi gyermekorvososok
* Védőnők

# **Érdekképviseleti fórum működése, annak feladatai**

Az intézmény Érdekképviseleti Fórumának megalakításáról a Szabályzat rendelkezéseire figyelemmel az intézmény vezetője gondoskodik.

Az intézmény vezetője a szervezési (jelölés, választás) feladatok lebonyolítására 3 tagú Szervező Bizottságot alakít, melynek tagjai az intézmény munkavállalói

Az Érdekképviseleti Fórum 5 határozatlan időre választott tagból áll, összetétele:

* Az ellátásban részesülő gyermekek szüleinek vagy törvényes képviselőinek közösségét 3 fő képviseli, az intézmény dolgozóinak közösségét 1 fő képviseli, a fenntartót 1 fő képviseli.

A Fórum tagjainak számát úgy kell meghatározni, hogy a szülők, illetve a törvényes képviselők száma nem lehet kevesebb az intézmény dolgozói képviselőinek és a Fenntartó képviselőinek összlétszámánál.

* Az Érdekképviseleti Fórum tagjait a következő fórumokon (a továbbiakban: Választási Fórumok) választják:

Az ellátásban részesülő gyermekek szüleinek vagy törvényes képviselőinek közösségét képviselő tagot a hozzátartozói/törvényes képviselői értekezlet, az intézmény dolgozóinak közösségét képviselő tagot az alkalmazottiértekezlet. Az alkalmazotti értekezlet és a hozzátartozói/törvényes képviselői értekezlet minden tagja egyaránt jogosult jelölni és választani, továbbá minden tagja az Érdekképviseleti Fórum tagjává jelölhető és választható, a Fenntartó képviselője a Fenntartó általi delegálás útján válik az Érdekképviseleti Fórum tagjává.

Az intézmény vezetője által, az Érdekképviseleti Fórum tagjainak megválasztására összehívott Választási Fórumokon a tagokat a jelöltek közül nyílt szavazással választják.

* A jelöltek listáját a Szervező Bizottság összeállítja, majd ezt követően a választásra jogosultak megválasztják a jelöltek közül az Érdekképviseleti Fórum tagjait.
* A szavazás érvényes, ha a szavazásra jogosultak több mint fele érvényes szavazatot ad le.
* A tagságot a legtöbb szavazatot kapott jelöltek nyerik el. Szavazategyenlőség esetén ismételt szavazást kell tartani a legtöbb szavazatot kapott jelöltekre.

A választásról és annak eredményéről Szervező Bizottság jegyzőkönyvet készít, melyben rögzíteni kell a Választási Fórum pontos megnevezését, a választás helyét és idejét, a választásra jogosultak és a választáson részt vevők számát, a jelöltállítás rövid leírását, a jelölőlista ismertetését, a választás lebonyolításának módját, továbbá a választás eredményét. A jegyzőkönyvet a bizottság tagjai, valamint a jegyzőkönyv vezetője írják alá.

Az Érdekképviseleti Fórum tagjainak megbízatása megszűnik, ha:

* ha a gyermeke vagy az a gyermek, akinek törvényes képviseletét ellátja, az intézményi ellátásból kikerül, a Fenntartó képviselőjének képviseleti jogosultsága megszűnik, az intézmény dolgozójának munkaviszonya vagy megbízási jogviszonya megszűnik.
* Amennyiben az Érdekképviseleti Fórum bármely tagjának megbízatása megszűnik, 60 napon gondoskodni kell új tag megválasztásáról.

**Az Érdekképviseleti Fórum feladatai**

1. Az Érdekképviseleti Fórum megvizsgálja a hozzá benyújtott panaszokat és a hatáskörébe tartozó ügyekben dönt, továbbá intézkedést kezdeményezhet a Fenntartónál, a gyermekvédelmi gyámnál, a gyermekjogi képviselőnél, illetve más hatáskörrel rendelkező szervnél.
2. Egyetértési jogot gyakorol a házirend jóváhagyása során.

# **Kiemelt szakmai feladataink**

* Minőségi nevelés- gondozás, hogy garantálni tudjuk a szülő számára a gyermeke egészséges testi- lelki fejlődését
* családok egyéni elvárásainak figyelembevételével érzelmi biztonság, derűs szeretetteljes légkör kialakítása
* egészségvédelem, az egészséges életmód megalapozása
* családi rendezvényekkel, programokkal színesíteni a bölcsődei életet
* szocializáció segítése
* a megismerési folyamatok fejlődésének segítése
* dokumentáció vezetése, továbbképzések, műhelymunkák szervezése, tervezése.

# **Terveink, céljaink**

* Online dokumentációs rendszer megismerése, bevezetése

Jelenleg tesztelés alatt zajlik a kisgyermeknevelők által vezetett dokumentációk online formájának használata. Több bölcsődei intézményben a visszajelzések alapján egy új, rugalmas, modernizált rendszer könnyebbséget és átláthatóságot ad a kisgyermeknevelőknek.

Amennyiben hivatalosan is elfogadott rendszerről beszélünk, a tárgyi feltételek megteremtése és az online dokumentációs rendszer bevezetése az elsők között lesz a megvalósítandó terveink között.

* Vízpermetező, pancsoló telepítése

A Módszertani Levél szerint „a homokozóhoz hasonlóan kötelező eleme a játszókertnek. Nyári kánikulában a permetező víz felfrissít, állandóan vizes felületen biztosít játék lehetőséget a gyerekek számára. Kizárólag napos és szélvédett helyen, pázsit felületbe helyezendő el.”

* Sószoba kialakítása

**Milyen betegségek, tünetek esetén segít a sószoba?**

* Újabb élményalapú játékot teremt, miközben jótékony hatása van gyermekeinkre
* tiszta, sós levegőben a gyerekek légzőrendszere tisztul, oldódnak a lerakódott nyákok, enyhülnek a gyulladások, pl. hörgőkben, arc- vagy homloküregben
* délutáni alvást elősegítő, jótékony hatású
* asztmás, allergiás gyerekeknek enyhíti a betegség tüneteit
* náthás, köhögős időszakban csökken a megbetegedések száma.

A szülők igényének felmérése szerint készülne el a sószoba- szintén egyedülálló lehetőségként a Debreceni Egyetem Bölcsődéjében.

# **Minőségpolitikánk, filozófiánk**

Olyan bölcsődét képzelünk el, melyben a tárgyi feltételek folyamatos javulása és munkatársaink szakmai fejlődése biztosított, anyagi és erkölcsi megbecsülése az európai normáknak megfelelő:

* a minőség természetes követelmény,
* a bölcsőde és a család nevelőpartneri kapcsolata erős egységet képvisel
* az intézmény működését a környezet valamennyi szereplője pozitívan értékeli és támogatja.
* az adottságainkat maximálisan kihasználva a felelősséggel átgondolt céljainkat elérjük, jó hírnevünket tovább gyarapítjuk.

*A bölcsődei nevelés-gondozás, a gyermekek mindenek feletti érdekét szem előtt tartva, az egyéni szükségletekhez, képességekhez alkalmazkodva a családi nevelés elsődlegességét figyelembe véve történik intézményünkben.*

# **Mellékletek**

1. számú melléklet

**HÁZIREND**

Bölcsőde címe: 4032 Debrecen Nagyerdei körút 98.

Telefonszám: 06/52 255- 952

mb. Bölcsődevezető: Szőke Nikolett

* A bölcsőde naponta reggel 5.30-tól 8.30-ig fogadja az érkező gyermekeket.

A később érkező gyerekeket kérem mihamarabbi átadására a kisgyermeknevelők számára, hiszen már a csoportban lévő gyerekeket gondozzák!

* A csoportba érkezés előtt, gyermekük minden esetben mosson kezet a fertőzések elkerülése érdekében, valamint a helyes szokások kialakítása miatt. A gyermekek hazavitelére 17.45-ig van lehetőség.
* A bölcsődében a gyermekeket csak szülő, vagy az általa írásban megbízott személy viheti el. Erről az üzenő füzetben nyilatkozhatnak írásban. 14 éves kor alatti kiskorú, gyermek elvitelével nem bízható meg.

Kérem, tájékoztassák a kisgyermeknevelőket vagy az intézményvezetőt, amennyiben gyermekéért más érkezik!

* A bölcsődei átadóban minden gyermeknek külön szekrénye van a ruhák tárolására. Kérjük, hogy csak a legszükségesebb dolgokat tárolják a szekrényben, mert a bölcsődében hagyott, illetve a gyermeken lévő, vagy hozott tárgyakért felelősséget vállalni nem tudunk. Az intézményben a szülők kérésére a gyermekek saját ruhájukban vannak.
* A bölcsődei felvételhez nem szükséges az „egészséges közösségbe mehet” vagy más orvosi igazolás. A gyermekek egészségi állapotáról és a kötelező védőoltások beadásáról a jogszabályban előírtaknak megfelelően az egészségügyi könyv, és védőoltási adatlap bemutatásával tudják tájékoztatni az intézményt. Nem kell külön orvosi igazolás!

Bölcsődei ellátás kezdetekor a szülőnek kell nyilatkoznia gyermeke egészségi állapotáról.

* A bölcsődébe csak egészséges gyermek hozható. A közösség egészsége érdekében lázas (37 C és ennél magasabb hőmérsékletű), antibiotikumot szedő, vagy fertőzésre utaló tünetekkel a gyermek a bölcsődét nem látogathatja. A családban előforduló fertőző betegségről a bölcsődét értesíteni kell.

Abban az esetben, ha a gyermek napközben megbetegszik a bölcsődében, az intézményvezető értesíti a szülőt, illetve a hozzátartozót.

Ehhez feltétlenül szükséges a pontos cím és telefonszám. Kérjük, hogy ilyen esetben minél előbb gondoskodjanak a gyermek hazaviteléről, illetve orvosi ellátásáról, ezzel növelve a mielőbbi gyógyulás esélyeit.

* A kiskorú gyermek vizsgálatát, egészségügyi ellenőrzését, kezelését, gyógyítását csak a házi gyermekorvos (illetve annak helyettese) láthatja el – igazolást is csak ő adhat. A bölcsődeorvos javaslatait, (betegség esetén a bölcsődébe járás szüneteltetéséről és a vizsgálatokra vonatkozóan) kérjük betartani.
* A gyermek gyógyszer és ételérzékenységéről a szülő tájékoztassa a bölcsődét, a kivizsgálás eredményét kérjük bemutatni.
* A hiányzások bejelentésére, az étkezések lemondására minden nap 7.30 -ig van lehetőség. Későbbi időpontban bejelentett hiányzás esetén már nem tudjuk az ételrendelést aznapra lejelenteni. Be nem jelentett hiányzás esetén a szülő a térítési díj visszafizetésére nem tarthat igényt. Az ingyenes étkeztetésben részesülő gyermek szüleinek is jelezniük kell, ha gyermekük nem jön a bölcsődébe.
* A gyermek hiányzásának bejelentése- az étkezések lemondása, illetve az intézmény tájékoztatásának szempontjából- KIZÁRÓLAG az intézmény központi telefonszámán lehetséges, a hiányzás napjának délelőttjén 7.30-ig!

Bölcsődei mellék: 0652255952

Későbbi időpontban történő, illetve *más formában jelzett lemondásokat nem tudjuk figyelembe venni!*

* A család és a bölcsőde kapcsolatának erősítésére lehetőséget biztosítunk a szülővel történő beszoktatáson túl a kisgyermeknevelő – szülő napi találkozásaira, az üzenő füzeten keresztül történő információcserére, szülői értekezletekre, csoportbeszélgetésekre.
* A térítési díjak számolása és befizetése az adott hónap végén, utólag történik az erről készült számlákat a kisgyermeknevelőktől vehetik át. Fizetési és egyéb gondjaik esetén keressék a bölcsőde vezetőjét, aki felvilágosítással és segítőkészséggel áll szíves rendelkezésükre.
* Kapcsolattartás formái: Intézményünkkel napközben telefonon, vagy email-en keresztül tarthat.

A kisgyermeknevelőkkel, dajkákkal, kizárólag munkaidejükben, a gyermek megérkezésekor és elmenetelekor lehetséges személyesen. A délelőtti megérkezéskor- a gyermekek reggeliztetése miatt- lehetőleg csak a legfontosabb információkat adják át.

Előre egyeztetett időpontban a kisgyermeknevelők és a bölcsődevezető egyéni vagy szülőcsoportos megbeszélést tart.

* A bölcsődében Szülői Fórum működik érdekvédelmi szervként. Tagjai a bölcsődés gyermekek szülei, a bölcsőde dolgozói, vezetője.

A szülőknek joguk van a Szülői Fórumhoz, a bölcsőde vezetéséhez fordulni a gyermekük ellátását érintő panaszukkal. A Szülői Fórum elérhetőségéről, a faliújságon tájékozódhatnak.

KÉREM A SZÜLŐKET, FOKOZOTTAN KÖVESSÉK A FALIÚJSÁGRA KITETT INFORMÁCIÓKAT, AMIT AKÁR NAPONTA IS FRISSÍTÜNK!

Debrecen, 2022. 01.01 Köszönettel,

Szőke Nikolett

mb. intézményvezetö

1. számú melléklet

**Napirend**

|  |  |
| --- | --- |
| **530-830** | **Bevétel, kézmosás, igény szerint alvás**  **Szükség szerint gondozási műveletek (Fürdőszoba használat**  **Szabad játéktevékenység** |
| **830-850** | **REGGELI: -sorrendiség betartásával**  **-preventív fogápolás**  **-szabadjáték** |
| **850950** | **Szükség szerint WC - pelenkacsere**  **Fürdőszoba használat**  **Szabadjáték tevékenység** |
| **9501050** | **Tízórai:**  **Az időjárástól függően készülődés az udvarra vagy szabadjáték tevékenység a szobában** |
| **1050-1130** | **A gondozási sorrendnek megfelelően bejövetel az udvarról- fürdőszobai gondozás, szabadjáték tevékenység** |
| **1130-1200** | **EBÉD: -a gondozási sorrendnek megfelelően**  **-preventív fogápolás**  **-alváshoz készülődés** |
| **1200-1500** | **Alvás: -csendespihenő**  **-az ébredés sorrendjében cipőhúzás**  **-fürdőszobai gondozás, WC, pelenkacsere, -mosakodás, fésülködés**  **-szabadjáték** |
| **1500-1520** | **Uzsonna: a sorrendiség betartásával** |
| **1520-1800** | **Szabadjáték tevékenység a szobában**  **Hazamenetel** |

**Záradék**

A Szakmai programot átdolgozta: Szőke Nikolett

A szakmai program hatálybalépésének napja: 2022. szeptember 1.

…………………………………………

Szőke Nikolett

mb. intézményvezető

…………………………..

Prof. Dr. habil Bács Zoltán

kancellár

DE Bölcsődéjének fenntartója